**Az előterjesztést megtárgyalta:**

* Gazdasági és Városstratégiai Bizottság
* Oktatási és Szociális Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

**szempontból megvizsgáltam:**

/: Dr. Károlyi Ákos :/

jegyző

**ELŐTERJESZTÉS**

**Szombathely Megyei Jogú Város Közgyűlésének**

**2017. június 15-i ülésére**

**Javaslat**

**az „EFOP-1.9.9-17 Még jobb kezekben – bölcsődei szakemberek szakmai fejlesztése” című pályázaton való részvétellel kapcsolatos döntések meghozatalára**

Az Emberi Erőforrás Fejlesztési Operatív Program keretében az Emberi Erőforrások Minisztériuma EU Fejlesztések Végrehajtásáért Felelős Helyettes Államtitkárság 2017. április 28-án meghirdette a „Még jobb kezekben – bölcsődei szakemberek szakmai fejlesztése” című (EFOP-1.9.9.-17 kódszámú) pályázati felhívását. A pályázati felhívás célja a bölcsődei szolgáltatások bővítése a szakemberállomány szakmai fejlesztésével.

Jelen felhívásra a bölcsődéket fenntartó helyi önkormányzatok nyújthatnak be támogatási kérelmet. A felhívás keretében a támogatási kérelem benyújtására konzorciumi formában is van lehetőség. Egy konzorcium legfeljebb 10 tagból állhat.

A pályázat keretében igényelhető vissza nem térítendő támogatás összege: minimum 6.000.000,- forint és maximum 60.000.000,- forint. (A támogatás maximális mértéke az összes elszámolható költség 100 %-a).

A pályázati felhívás szerinti kötelezően megvalósítandó önállóan támogatható tevékenységek:

Projekt szakmai megvalósítása

I. Bölcsődei ellátásban dolgozók (kisgyermeknevelő, szaktanácsadó, vezető, bölcsődei szolgáltatást nyújtó személy) képzése, érzékenyítése, amely segítségével az intézmények, szolgáltatások alkalmassá válnak a Kodályi zenei nevelési elvek és módszer befogadására, valamint további fejlesztő módszerek alkalmazására:

- Szükségletfelmérés

- Bölcsődei zenei neveléssel kapcsolatos képzés megvalósítása: a szakemberek hangképzése, éneklési készségének, zenei hallásának, ritmusérzékének, zenei kreativitásának fejlesztése, alapfokú kottaolvasási képesség és hangszerjáték (pl. furulya, metallofon) fejlesztése, zenei ízlésformálás

- Kompetenciafejlesztő képzéseken való részvétel támogatása, melyek a mozgásfejlesztő tevékenységek alkalmazását teszik lehetővé

II. A projekt során megszerzett készségek alkalmazását szolgáló programok megvalósítása

* Zenei foglalkozások megvalósítása a bölcsődében
* Délutáni vagy hétvégi programok megvalósítása a gyermekek és szüleik együttes részvételével

III. Bölcsődei ellátásban dolgozó, középfokú végzettséggel rendelkező kisgyermeknevelők felkészítése a csecsemő- és kisgyermeknevelő alapképzési szakon a végzettség megszerzéséhez:

* A nemzeti felsőoktatásról szóló 2011. évi CCIV. törvény 83.§ (5) bekezdés szerinti képzési forma biztosítása
* Nyelvi képzés biztosítása a diploma megszerzéséhez szükséges nyelvvizsga sikeres letételhez.

IV. Bölcsődei ellátásban dolgozó, középfokú végzettséggel rendelkező kisgyermeknevelők felkészítése a csecsemő- és kisgyermeknevelő alapképzési szakra való jelentkezéshez:

* Felkészítés a sikeres felvételhez szükséges követelmények teljesítésére (az új érettségi letételére)

Az I. és II. tevékenységcsoport megvalósítása kötelező, melyek mellé kötelező legalább 1 tevékenységcsoportot választani a III. és IV. tevékenységcsoport közül. A tevékenységcsoportok megvalósításakor minden altevékenység megvalósítása kötelező.

A pályázati felhívásban meghatározott kötelező tevékenységek megvalósítása érdekében a Kedvezményezettnek (Önkormányzatnak) együtt kell működnie, szakmai javaslatot kell kérnie a képzés kiválasztása tekintetében a Magyar Bölcsődék Egyesületétől. Az egyesület, mint a bölcsődei ellátás területén kijelölt módszertani szervezet fog koordinálni a kedvezményezett és a képző szervezetek között. Az egyesület és az önkormányzat közötti megállapodás, mint kötelező pályázati sablon, jelen előterjesztés melléklete (1. sz. melléklet).

A támogatási kérelem konzorciumi formában kerül benyújtásra, az előterjesztés 2. számú mellékletében foglaltaknak megfelelően.

A pályázati felhívásban foglaltaknak megfelelően a projekt teljes időtartama alatt, közalkalmazotti jogviszony, munkaviszony, vagy munkavégzésre irányuló egyéb foglalkoztatási jogviszony keretében egy fő projektmenedzsert, 1 fő pénzügyi vezetőt és 1 fő szakmai vezetőt szükséges biztosítani.

A projekt megvalósítása érdekében javasolt **konzorciumi partnerség** a következő:

* Szombathely Megyei Jogú Város Önkormányzata (konzorciumvezető)

A projektben vállal feladatok: Kötelező nyilvánosság biztosítása

* Szombathelyi Egyesített Bölcsődei Intézmény (konzorciumi tag)

A projektben vállalt feladatok: Projektmenedzsment biztosítása, a pályázati felhívás szerinti szakmai feladatok ellátása

Az EBI intézményvezetője által a támogatási kérelem javasolt tartalma:

|  |  |  |
| --- | --- | --- |
| **Képzés neve** | **Érintettek száma** | **Költség** |
| érettségire felkészítő képzés | 9 fő | 1.170.000 Ft |
| nyelvvizsga felkészítő tanfolyam | 3 fő kisgyermeknevelő | 1.800.000 Ft |
| bölcsődei ellátásban részesülő gyermekek és családtagjaik zenei, énekes játékok, mondókás délutánok | 140 család | 3.500.000 Ft |
| képességfejlesztő továbbképzés, koragyermekkor zenei nevelés módszertanának elsajátítása  mozgásfejlesztő tevékenységek megismerése | 40 fő kisgyermeknevelő | 3.255.000 Ft |
| zenei neveléssel kapcsolatos eszközbeszerzés | elektromos zongora, zenei könyvek, ritmus-hangszer csomagok | 1.000.000 Ft |
| projektmenedzsment  (szakmai vezető, projektmenedzser, pénzügyi vezető) | 3 fő | 275.000 Ft |
| **támogatási kérelem**  **összesen** |  | 11.000.000 Ft |

A támogatási kérelmek benyújtására 2017. június 1-től 2018. május 31-ig van lehetőség.

A támogatási kérelem benyújtásának módja online benyújtás, elektronikus kitöltő programon keresztül.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. június „ ”**

**/: Dr. Puskás Tivadar :/**

**Határozati javaslat**

**……../2017. (VI. 15.) Kgy. sz. határozat**

Szombathely Megyei Jogú Város Közgyűlése a „Javaslat az EFOP-1.9.9-17 Még jobb kezekben – bölcsődei szakemberek szakmai fejlesztése című pályázaton való részvétellel kapcsolatos döntések meghozatalára” című előterjesztést megtárgyalta, és az alábbi határozatot hozza:

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata, az Egyesített Bölcsődei Intézmények részvételével pályázatot nyújtson be az önkormányzat által fenntartott bölcsődék szakmai támogatására vonatkozóan. A Közgyűlés egyúttal felhatalmazza a Polgármestert a támogatási kérelem benyújtására vonatkozó konzorciumi megállapodás valamint a pályázat benyújtásához szükséges, a Magyar Bölcsődék Egyesületével történő együttműködési megállapodás aláírására.
2. A Közgyűlés felhatalmazza a Polgármestert, hogy nyertes pályázat esetén a Támogatási Szerződést aláírja.

**Felelősök:** Dr. Puskás Tivadar polgármester

Illés Károly alpolgármester

Molnár Miklós alpolgármester

Kocka Tibor alpolgármester

Dr. Károlyi Ákos jegyző

(A végrehajtásért felelős:

Szakály Szabolcs, a Városfejlesztési Kabinet vezetője

Stéger Gábor, a Közgazdasági és Adó Osztály vezetője

Dr. Bencsics Enikő, az Egészségügyi és Közszolgálati Osztály vezetője)

**Határidő:** 1. pont: azonnal

2. pont: nyertes pályázat esetén